KOMMISSIONENS BESLUTNING af 27. januar 1998 om bemyndigelse af medlemsstaterne til at fastsætte undtagelser fra visse bestemmelser i Rådets direktiv 77/93/EØF for så vidt angår andre kartofler end kartofler til udplantning med oprindelse i Republikken Slovenien (98/112/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 77/93/EØF af 21. december 1976 om foranstaltninger mod indslæbning i Fællesskabet af skadegørere på planter eller planteprodukter og mod deres spredning inden for Fællesskabet (1), senest ændret ved direktiv 97/14/EF (2), særlig artikel 14, stk. 1,

under henvisning til anmodning fra Luxembourg, og

ud fra følgende betragtninger:

I henhold til direktiv 77/93/EØF må andre kartofler end kartofler til udplantning med oprindelse i Republikken Slovenien i princippet ikke føres ind i Fællesskabet på grund af risikoen for indslæbning af kartoffelsygdomme, der er ukendte i Fællesskabet;

ved beslutning 96/114/EF (3) og 97/3/EF (4) bemyndigede Kommissionen visse medlemsstater til at fastsætte undtagelser for så vidt angår andre kartofler end kartofler til udplantning med oprindelse i Republikken Slovenien på nærmere fastsatte betingelser i sæsonerne 1996 og 1997;

under henvisning til kravene i punkt 25.3 i bilag IV, del A, afsnit I, til direktiv 77/93/EØF og på grundlag af oplysninger fra Republikken Slovenien og af international videnskabelig faglitteratur er det klart, at Republikken Slovenien ikke er et land, hvor kartoffelknoldviroid vides at forekomme;

af tekniske grunde har der ikke fundet indførsler sted i henhold til beslutning 96/114/EF; der har ikke været bekræftede fund af skadegørere på prøver taget fra kartofler, der er indført i henhold til beslutning 97/3/EF;

de forhold, der gør bemyndigelsen berettiget, gør sig stadig gældende;

Kommissionen vil sørge for, at Republikken Slovenien stiller alle de tekniske oplysninger til rådighed, der er nødvendige for at vurdere den slovenske kartoffelproduktions sundhedsmæssige status;

de i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -

VEDTAGET FØLGENDE BESLUTNING:

Artikel 1

1. Medlemsstaterne bemyndiges til på de i stk. 2 fastsatte betingelser at fastsætte undtagelser fra artikel 4, stk. 1, i direktiv 77/93/EØF, hvad angår de i del A, punkt 12, i bilag III til nævnte direktiv omhandlede forbud gældende for andre kartofler end kartofler til udplantning med oprindelse i Republikken Slovenien.

2. Foruden kravene i bilag I og II til direktiv 77/93/EØF vedrørende kartofler skal følgende særlige betingelser være opfyldt:

a) der skal være tale om andre kartofler end kartofler til udplantning

b) de skal være fremavlet af læggekartofler, der er certificeret under Republikken Sloveniens certificeringsordning for læggekartofler, eller af læggekartofler, der er certificeret i en af medlemsstaterne, eller af læggekartofler, der er certificeret i et andet land, hvorfra indførsel til Fællesskabet af kartofler til udplantning er tilladt i henhold til direktiv 77/93/EØF

c) de skal være dyrket i områder, der vides at være fri for Synchytrium endobioticum (Schilbersky) Percival, og hvor der er ikke iagttaget nogen symptomer på Synchytrium endobioticum (Schilbersky) Percival, hverken på produktionsstedet eller i dets umiddelbare nærhed, siden begyndelsen af en passende periode

d) de skal være dyrket i områder, hvor Pseudomonas solanacearum (Smith) Smith ikke vides at forekomme

e) der foretages fortsat regelmæssig kontrol af indførslerne til Republikken Slovenien og af læggekartofler og spisekartofler, der afsættes i Republikken Slovenien, ved undersøgelse og analyse af repræsentative prøver efter videnskabeligt anerkendte metoder for Clavibacter michiganensis (Smith) Davis et al. ssp. sepedonicus (Spieckermann et Kotthoff) Davis et al., Pseudomonas solanacearum (Smith) Smith og kartoffelknoldviroid

f) de skal være håndteret med maskiner, som kun benyttes til dette formål, eller som er blevet korrekt desinficeret, efter at de har været anvendt til andre formål

g) de skal enten være pakket i nye sække eller i beholdere, som er blevet korrekt desinficeret, og på hver sæk eller beholder anbringes en officiel etiket, som er forsynet med de oplysninger, der er angivet i bilaget

h) inden udførslen skal kartoflerne være renset for jord, blade og andet planteaffald

i) kartofler, der er bestemt for Fællesskabet, skal være ledsaget af et plantesundhedscertifikat, som er udstedt i Republikken Slovenien i henhold til artikel 7 i direktiv 77/93/EØF på grundlag af den i nævnte direktiv fastsatte undersøgelse, især vedrørende frihed for de i litra c) og e) nævnte skadegørere.

Certifikatet skal under »Supplerende erklæring« indeholde angivelsen »Denne sending opfylder betingelserne i beslutning 98/112/EF«

j) kartoflerne skal indføres via indgangssteder beliggende i en medlemsstat, der gør brug af denne undtagelse, og udpeget med henblik på undtagelsen af den pågældende medlemsstat; i de tilfælde, hvor indførslen finder sted i en anden medlemsstat end den medlemsstat, der gør brug af denne undtagelse, skal de i direktiv 77/93/EØF nævnte officielle ansvarlige organer i indførselsmedlemsstaten underrette de officielle ansvarlige organer i den medlemsstat, der gør brug af undtagelsen, og samarbejde med dem, for at sikre, at bestemmelserne i denne beslutning overholdes

k) forud for indførsel til Fællesskabet skal importøren give de officielle ansvarlige organer i indførselsmedlemsstaten meddelelse om indførslen i tilstrækkeligt god tid forinden, og denne medlemsstat oplyser herefter straks Kommissionen om indholdet af meddelelsen med angivelse af:

- materialetype

- mængde

- den oplyste importdato og bekræftelse af indgangsstedet.

Importøren skal underrettes officielt om betingelserne i litra a) til l) forud for indførslen

l) undersøgelserne i henhold til artikel 12 i direktiv 77/93/EØF skal foretages af de i nævnte direktiv omhandlede officielle ansvarlige organer. Uden at kontrollen i henhold til artikel 19a, stk. 3, andet led, første valgmulighed, derved tilsidesættes, skal Kommissionen træffe beslutning om, i hvilket omfang kontrollen i henhold til direktivets artikel 19a, stk. 3, andet led, anden valgmulighed, skal integreres i kontrolprogrammet i henhold til artikel 19a, stk. 5, litra c), i direktivet

m) de medlemsstater, der gør brug af undtagelsen, skal, hvis det er relevant, i samarbejde med indførselsmedlemsstaten sikre, at der udtages mindst to prøver på 200 knolde af hver sending kartofler på 50 tons eller en del deraf, der er indført i henhold til denne beslutning, til officiel undersøgelse for Pseudomonas solanacearum efter den foreløbige EF-testordning til diagnosticering, påvisning og identificering af Pseudomonas solanacearum og, for så vidt angår Clavibacter michiganensis ssp. sepedonicus, efter den fastsatte EF-metode til påvisning og diagnosticering af Clavibacter michiganensis ssp. sepedonicus; hvis der foreligger mistanke, skal partierne holdes adskilt under officiel kontrol og må først afsættes eller anvendes, når det er fastslået, at der ikke har været mistanke om eller er påvist tilstedeværelse af Clavibacter michiganensis ssp. sepedonicus eller Pseudomonas solanacearum ved disse undersøgelser.

Artikel 2

Medlemsstaterne underretter ved hjælp af den i artikel 1, stk. 2, litra k), første punktum, omhandlede meddelelse de øvrige medlemsstater og Kommissionen om enhver brug af bemyndigelsen. De giver inden den 1. september 1998 Kommissionen og de øvrige medlemsstater oplysninger om, hvor store mængder der er blevet indført i henhold til denne beslutning, og forelægger en udførlig teknisk rapport om de officielle undersøgelser, der er blevet foretaget i henhold til artikel 1, stk. 2, litra m); der indsendes kopier af plantesundhedscertifikaterne til Kommissionen.

Artikel 3

1. Bemyndigelsen i artikel 1 gælder i perioden fra den 1. februar 1998 til den 30. juni 1998.

2. Bemyndigelsen tilbagekaldes, hvis det konstateres, at betingelserne i artikel 1, stk. 2, har været utilstrækkelige til at forhindre indslæbning af skadegørere eller ikke er blevet overholdt.

Artikel 4

Denne beslutning er rettet til medlemsstaterne.

Udfærdiget i Bruxelles, den 27. januar 1998.

På Kommissionens vegne

Franz FISCHLER

Medlem af Kommissionen

(1) EFT L 26 af 31. 1. 1977, s. 20.

(2) EFT L 87 af 2. 4. 1997, s. 17.

(3) EFT L 27 af 3. 2. 1996, s. 33.

(4) EFT L 1 af 3. 1. 1997, s. 3.

BILAG

Oplysninger, der skal stå på etiketten (jf. artikel 1, stk. 2, litra g))

1. Navnet på den myndighed, der har udstedt etiketten.

2. Navnet på eksportørorganisationen, hvis det foreligger.

3. Angivelsen »andre kartofler end kartofler til udplantning af slovensk oprindelse«.

4. Sort.

5. Produktionssted (navnet på plantebeskyttelsesmyndigheden i det distrikt, hvor produktionsstedet er beliggende, bør anføres).

6. Størrelse.

7. Deklareret nettovægt.

8. Angivelsen »i overensstemmelse med EF-kravene 1998«.

9. Et mærke, der er påtrykt eller påstemplet på vegne af den slovenske plantebeskyttelsesmyndighed.